Allenn vnnde synenn islikenn watterley stades, grades, condi[ti]en yfte werdicheydenn, de zynn gestlick edder wertlick, dar dusse breeff vor kompt, de ene zeenn edder horenn lezenn, vnnszenn gu[n]stigenn gude vrunndenn bekenne jck Oleff Jricssenn(!), howethzmann up Wiborch vmde(!) sancte Oleff borch vann mines gnedygenn herenn vann Swedenrikes wegenn etc., dat vor my unde Nijls Grabbe sinth gekomenn jnn deme syttende rechte, dar wy lansz recht hebbenn geholdenn vann vnsers gnedygen heren wegenn van Swedenrick, alze by namenn Oleff Mickelzenn, Hinrick Jacobssenn, Mortenn Tomassenn, Hinrick Branth, Lass Magnussenn, Mortenn Hinricsen, Hinrick Ericksenn, Hans Ericssenn, Lass Joppzenn, Anders Nyckelzenn, Jons Oleffzenn, Oleff Gammell, Anders Larennssenn, vnde hebben getuget vnde myt upgereckedenn wyngeren ij ut viventes geschaten vnde hebbenn lijfflikenn ton hylligenn geswarenn, dat Jons Larenrensenn(!), der Ffluwerckschenn vader, unde Rangnete de sulvestenn eyliche hussffrouwe vnde ym eylikenn stande to hoepe geleuet hebbenn, dat ock selligenn Margarete Fluwerckers Katherina unde Jacob Jonssenn vollenkomene suster unde broder myt eynn den anderenn gewest synn vann deme vorbenomptenn Jons Larenszenn unde Rangnete erenn olderenn echte unde recht gebarenn synn; dar vmme bidde jck van minnes gnedigenn herenn wegenn eynenn yderen mann, hey sy gestlick effte wertlick, binnenn Reuel, dat se wol willenn doenn vnde latenn dussenn vor benomptenn erwyngen recht sscheenn alze gy woldenn dat denn jwenn jn Swedenrick wedder solde scheenn. Des to warheyt unde beter beuaringe hange jck myu angebarenn jngesegell nedder vor dussenn breeff, de gegeuen vnde geschreuenn is to Pernowe jmme jare na Cristi vnszes Herenn geborth vesteynn hundert vnde xxiiij, in die Valentini.